MESTSKÝ ÚRAD V ŽILINE

Materiál na rokovanie 
Mestského zastupiteľstva  v Žiline

								

Číslo materiálu: _____/2010

K bodu programu

Správa o kontrolnej činnosti hlavného kontrolóra mesta Žilina za rok 2010

Materiál obsahuje: 				      		Materiál prerokovaný:
1.	Návrh na uznesenie				MR 07. 02. 2011	
2.	Dôvodová správa						
3.	Materiál – Správa o kontrolnej činnosti HK mesta Žilina za rok 2010

Predkladá: 

Ing. Elena Šuteková
hlavná kontrolórka mesta 

Zodpovedný za vypracovanie:

Ing. Elena Šuteková
hlavná kontrolórka mesta 

Žilina, Február 2011

NÁVRH NA UZNESENIE

Uznesenie č. __/2011

Mestské zastupiteľstvo  v Žiline

I.	Berie  na vedomie

1.	Správu o kontrolnej činnosti hlavného kontrolóra mesta Žilina za rok 2010

DÔVODOVÁ SPRÁVA

V súlade s § 18d ods. 1 písm. e)  zákona Slovenskej národnej rady č. 369/1990 Zb. o obecnom zriadení v znení neskorších predpisov predkladám  Správu o kontrolnej činnosti hlavného kontrolóra mesta Žilina za rok 2010.

Správa vyhodnocuje odpočet plnenia úloh hlavnou kontrolórkou na základe plánov kontrolnej činnosti, ktoré boli schválené uzneseniami MZ ako aj odpočet výkonu iných činností vyplývajúcich z kompetencií ako hlavného kontrolóra tak aj celého útvaru hlavného kontrolóra  v prepojení na organizačný poriadok MsÚ v Žiline. 

Správa
o kontrolnej činnosti hlavného kontrolóra Mesta Žilina za rok 2010

Správu o kontrolnej činnosti za rok 2010 hlavný kontrolór predkladá mestskému zastupiteľstvu v súlade s ustanovením § 18f ods. 1 písm. e) zákona č. 369/1990 Zb. o obecnom zriadení v znení neskorších predpisov.
Útvar hlavnej kontrolórky MsÚ v Žiline (ďalej len „ÚHK“) v priebehu hodnoteného obdobia vykonával kontrolnú činnosť v rozsahu, ktorý mu vyplýva z príslušných ustanovení zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“). Kontrolná činnosť bola vykonávaná v súlade s plánmi kontrolnej činnosti na 1. polrok 2010 a na 2. polrok 2010, ktoré boli schválené uznesením MZ č. 128/2009 zo dňa 14. 12. 2009 a  uznesením  č. 60/2010 zo dňa 28. 06. 2010. 
V súlade so zákonom č. 502/2001 Z. z. o finančnej kontrole, vnútornom audite a o zmene a doplnení niektorých zákonov v znení neskorších predpisov bola činnosť ÚHK za sledované obdobie zameraná na:
•	Výkon kontrolnej činnosti hlavného kontrolóra v podmienkach samosprávy mesta Žilina
•	Výkon iných odborných činností, najmä spracovanie odborných stanovísk v súlade so zákonom o obecnom zriadení
•	Vedenie centrálnej evidencie sťažností, petícií a žiadostí a ich vybavovanie 
•	Výkon ďalších činností s cieľom dosiahnuť efektívne poslanie kontroly 
•	Stav personálneho a materiálno-technického zabezpečenia ÚHK pre výkon kontrolnej činnosti
•	Záverečné hodnotenie a základné tézy skvalitnenia ÚHK

I.	Výkon kontrolnej činnosti  hlavného kontrolóra v podmienkach samosprávy mesta Žilina
V zmysle príslušných ustanovení zákona o obecnom zriadení kontrolnou činnosťou sa  rozumie kontrola zákonnosti, účinnosti, hospodárnosti a efektívnosti pri hospodárení a nakladaní s majetkom a majetkovými právami obce, ako aj s majetkom, ktorý obec užíva podľa osobitných predpisov, kontrola príjmov, výdavkov a finančných operácií obce, kontrola vybavovania sťažností a petícií, kontrola dodržiavania všeobecne záväzných právnych predpisov vrátane nariadení obce, kontrola plnenia uznesení obecného zastupiteľstva, kontrola dodržiavania interných predpisov obce a kontrola plnenia ďalších úloh ustanovených osobitnými predpismi. 

Kontrolnej činnosti podľa citovaného zákona v podmienkach Mesta Žilina podliehajú kontrolované subjekty, ktorými sú:
•	Mestský úrad,
•	Rozpočtové a príspevkové organizácie zriadené mestom Žilina,
•	Právnické osoby, v ktorých má mesto Žilina majetkovú účasť a iné osoby, ktoré nakladajú s majetkom mesta  alebo ktorým bol majetok mesta prenechaný na užívanie, a to v rozsahu dotýkajúceho  sa tohto majetku,
•	Osoby, ktorým boli poskytnuté z rozpočtu mesta účelové dotácie alebo návratné finančné výpomoci, či nenávratné finančné výpomoci podľa osobitného predpisu v rozsahu nakladania s týmito prostriedkami. 

ÚHK MsÚ v Žiline pod vedením hlavnej kontrolórky v roku 2010 vykonal 32 kontrolných akcií + 1 kontrolná akcia zahájená v roku 2009 a dokončená v roku 2010, z toho:
•	10 následných finančných kontrol bolo ukončených záznamom (t.j. neboli zistené nedostatky)
•	23  následných finančných kontroly bolo ukončených správou   (t.j. boli zistené nedostatky)
Na základe schválených plánov kontrolnej činnosti nebola vykonaná  1 kontrolná  akcia  vôbec, z titulu nedostatku personálnych kapacít pre výkon plánovaných úloh v dôsledku stavu na ÚHK, čo je popísané v časti V. Stav personálneho a materiálno-technického zabezpečenia ÚHK pre výkon činností HK. Výsledky kontrol boli odprezentované v Informatívnych správach z kontrolnej činnosti, ktoré boli priebežne prekladané na rokovaniach MZ. 

Prierezová štruktúra uskutočnených následných finančných kontrol (ďalej len „kontrola“) bola nasledovná:
-	7 kontrol v rozpočtových organizáciách – školách s právnou subjektivitou – 6 kontrol bolo ukončených správou a 1 kontrola bola ukončená záznamom - zameraná na kontrolu plnenia opatrení
-	2 kontroly v spoločnostiach s majetkovou účasťou mesta – obe boli ukončené správou, pričom  1  kontrola prešla v rozpracovanej forme z roku 2009 
-	1 kontrola v príspevkových  organizáciách v zriaďovateľskej pôsobnosti Mesta Žilina -   bola ukončená správou
-	23 kontrol na mestskom úrade  -   z týchto kontrol 9 bolo ukončených záznamom a 14 kontrol bolo ukončených správou. 

Je potrebné uviesť, že mnohé kontrolné akcie roku 2010  sa dotýkali rozsiahlej problematiky, pričom neboli riešené len niektoré parciálne problémy, ale procesy, ktoré boli kontrolované boli  posudzované   v súvislostiach tak, aby sa preverila ucelená problematika s konkrétnym výstupom v prienikoch a nadväznosti na celý proces vybavovania  ucelenej agendy. V priebehu roku 2010 bola veľká časť kontrolných akcií zameraná na preverenie plnenia opatrení s cieľom zvýšiť účinnosť vnútorného kontrolného systému v pôsobnosti Mesta Žilina. 

V rozpočtových organizáciách  boli vykonané  komplexné  následné finančné kontroly  so zameraním na preverenie stavu v ucelenej štruktúre posúdenia situácie v príslušnej rozpočtovej organizácii, pričom dôraz bol kladený na oblasti, ktoré poskytnú dostatočne výpovednú hodnotu o tom, akým spôsobom sú uplatňované postupy pre vyhodnotenie súladu alebo rozporu s platnými právnymi predpismi -  na vykonávanie FK podľa § 9 a § 10 zákona NR SR č. 502/2001 Z. z. o FK a VA, na správne a úplné vedenie účtovnej evidencie v zmysle zákona NR SR č. 431/2002 Z. z. o účtovníctve a zákona č. 283/2002 Z. z. o cestovných náhradách, na dodržiavanie zákona NR SR č. 583/2004 Z. z. o rozpočtových pravidlách verejnej správy a tiež na dodržovanie zákona NR SR č. 25/2006 Z. z. o verejnom obstarávaní. Predmetom NFK bola ďalej kontrola uzatvorených zmluvných vzťahov, plnenia vnútorných interných smerníc a tiež kontrola odvodov do poisťovní a fondu zamestnanosti za kontrolovanú organizáciu.

V spoločnostiach s majetkovou účasťou mesta boli vykonané 2 kontroly, pričom 1 kontrola bola zameraná na preverenie ekonomicky oprávnených nákladov zarátaných do hodnoty straty vo verejnom záujme v zmysle vyhlášky o určení položiek pre výpočet straty vo verejnom záujme, pričom táto úloha bola zaradená do plánu kontrolnej činnosti hlavného kontrolóra na základe Mestskej rady mesta Žilina so zadaním spracovať Stanovisko HK pre nápočet straty podľa ekonomicky oprávnených nákladov. V roku 2010 bola ukončená kontrola v spoločnosti  Žilinská parkovacia  spoločnosť, s.r.o., kde bola vyhodnotená genéza vzniku spoločnosti, jej hospodárenie a zároveň boli pomenované mnohé nedostatky, ktoré je potrebné dať do poriadku.  

V príspevkových organizáciách  – MKP, MD, TIK  bola vykonaná kontrola so zameraním na kontrolu uzatvárania zmluvných vzťahov, kde boli preverené postupy v zmysle Zmluvy o výkone správy, primeranosť uplatňovania zákona o verejnom obstarávaní, zákona o finančnej kontrole a zákona o rozpočtových pravidlách. 

Na Mestskom úrade  boli vykonané následné kontroly:
-	Kontrola uskutočnenej inventarizácie majetku, záväzkov a rozdielu majetku a záväzkov ako aj celý proces inventarizácie vrátane plnenia opatrení z predchádzajúcej kontroly s tým istým zameraním
-	Kontrola správnosti, hospodárnosti a efektívnosti použitia finančných prostriedkov pri poskytnutých dotáciách – príspevky PO a FO za rok 2009
-	Kontrola plnenia príjmov a čerpania výdavkov rozpočtu za rok 2009 a k 30. 06. 2010
-	Kontrola príjmovej časti rozpočtu v nadväznosti na implementáciu VZN č. 14/2007 doplnené VZN č. 11/2008 – RIP
-	Kontrola evidencie a platnosti oprávnení pre vyhradené platené parkovanie a pre parkovanie občanov s preukazom ZŤP 
-	Kontrola – Stanovisko k vyúčtovanej strate vo verejnom záujme na prevádzku mestskej hromadnej dopravy v Žiline za rok 2009
-	Kontroly vykonané na základe schválených uznesení MZ
-	Kontrola správnosti financovania, oprávnenosť, hospodárnosť a efektívnosť použitia finančných príspevkov poskytnutých dotácií a príspevky na sociálne účely
-	Kontrola postupu pri uzatváraní a obsahu kúpnych zmlúv majetku mesta Žilina vo väzbe na Zásady hospodárenia a nakladania s majetkom mesta 
-	Kontrola dodržiavania a uplatňovania zákona č. 311/2001 Z. z. Zákonníka práce v podmienkach mesta Žilina – kontrola uzatvárania dohôd o hmotnej zodpovednosti a ich obsah
-	Kontrola vykonaná z podnetu na základe poznatkov o ktorých sa hlavná kontrolórka dozvedela pri výkone svojej činnosti – preverenie postupu pri návrhu na vysporiadanie záväzkov a pohľadávok MŠK Žilina – PO zo strany správcu vychádzajúc zo Zápisnice Škodovej komisie zo dňa 28. 05. 2010
-	Kontroly zamerané na plnenie opatrení, ktoré boli prijaté na základe kontrolných zistení z kontrolných akcií z predchádzajúcich období, pričom pomerne rozsiahla časť výkonu bola zameraná na preverenie plnenia opatrení primátora mesta, ktoré boli stanovené na základe protokolu NKÚ SR, pričom táto oblasť bola preverovaná z úrovne hlavného kontrolóra v dvoch termínoch na základe uznesenie MZ a na základe stanovenej úlohy vyplývajúcej z opatrení 
-	Kontroly pokladničných  hotovostí 
-	Kontrola plnenia uznesení MR a MZ

Základná právna osnova pre výkon kontrol v kontrolovaných subjektoch, pričom kontroly boli zamerané predovšetkým na dodržiavanie ustanovení zákonov: 
•	Zákona č. 502/2001 Z. z. o finančnej kontrole, vnútornom audite a o zmene a doplnení niektorých zákonov v z. n. p. 
•	zákona č. 583/2004 Z. z. o rozpočtových pravidlách územnej samosprávy v z. n. p.
•	zákona č. 523/2004 Z. z. o rozpočtových pravidlách verejnej správy v z. n. p.
•	zákona č. 431/2002 Z. z. o účtovníctve v z. n. p. 
•	zákona  č. 283/2002 Z. z. o cestovných náhradách 
•	zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v z. n. p.  v nadväznosti na platné VZN mesta Žilina
•	Zákona č. 511/1992 Zb. o správe daní a poplatkov a o zmenách v sústave územných finančných orgánov v z. n. p.
•	Zákona č. 138/1991 Zb. o majetku obcí v z. n. p.
•	Zákona č. 513/1991 Zb. Obchodný zákonník v z. n. p.
•	Zákona č. 40/1964 Zb. Občiansky zákonník v z. n. p.
•	Zákona č. 595/2003 Z. z. o dani z príjmov v z. n. p.
•	Zákona č. 152/1994 Z. z. o sociálnom fonde v z. n. p.
•	Zákona č. 311/2001 Z. z. Zákonník práce v z. n. p.
•	Zákona č. 71/1967 Zb. o správnom konaní  v z. n. p
•	Zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov
•	Zákona č. 369/1990 Zb. o obecnom zriadení  v z. n. p.
•	Zákona č. 596/2003 Z. z. o štátnej správe v školstve a školskej samospráve v z. n. p.
•	Zákona č. 564/2004 Z. z. o rozpočtovom určení výnosu dane z príjmov územnej samosprávy v z. n. p.
•	Zákona č. 25/2006 Z. z. o verejnom obstarávaní v z.n.p.
•	Zákona č. 152/1998 Z. z. o sťažnostiach v z. n. p.
•	Zákona č. 85/1990 Zb. o petičnom práve v z. n. p. 
•	Dodržiavanie VZN, Zásad hospodárenia a nakladanie s majetkom mesta Žilina a dodržiavanie ostatných vnútorných predpisov Mesta  Žilina
•	Ako aj ďalšie právne predpisy upravujúce kontrolované oblasti. 

Kontrolné zistenia vyplývajúce z vykonaných kontrol možno rozdeliť do nasledovných oblastí:
•	Kontrolné zistenia, týkajúce sa porušenia všeobecno-záväzných právnych predpisov upravujúcich oblasť hospodárenia a vedenia účtovníctva (vedenie evidencií, inventarizácie majetku, záväzkov  a rozdielu majetku a záväzkov, účtovanie cestovných náhrad) 
•	Kontrolné zistenia, týkajúce sa porušenia všeobecno-záväzných právnych predpisov upravujúcich oblasť rozpočtových pravidiel s poukazom na sledovanie čerpania a úprav rozpočtu
•	Kontrolné zistenia, týkajúce sa porušenia všeobecno-záväzných právnych predpisov upravujúcich oblasť personálnej a mzdovej agendy
•	Kontrolné zistenia, týkajúce sa porušenia všeobecno-záväzných právnych predpisov upravujúcich oblasť miestnych daní a správy daní s poukazom na nedostatočne zvládnutie procesného práva pri správe miestnych daní
•	Kontrolné zistenia, týkajúce sa porušenia všeobecno-záväzných právnych predpisov upravujúcich oblasť hospodárenia a nakladania s majetkom mesta (najmä hospodárenie a nakladanie s pohľadávkami)
•	Kontrolné zistenia, týkajúce sa porušenia všeobecno-záväzných  právnych  predpisov upravujúcich oblasť  poskytovania a zúčtovania dotácií 
•	Kontrolné zistenia, týkajúce sa porušenia všeobecno-záväzných právnych predpisov upravujúcich oblasť školskej samosprávy
•	Kontrolné zistenia, týkajúce sa porušenia všeobecno-záväzných nariadení mesta upravujúcich oblasť v predmete nariadenia  
•	Kontrolné zistenia, týkajúce sa porušenia zákona č. 502/2001 Z. z. o finančnej kontrole v z.n.p. v oblasti vykonávania predbežnej a priebežnej finančnej kontroly
•	Kontrolné zistenia, týkajúce sa nedostatočného plnenia opatrení, ktoré boli nastavené na odstránenie nedostatkov ako aj na predchádzanie vzniku a pretrvávaniu týchto nedostatkov. 

Na základe výsledkov kontrol hlavná kontrolórka mesta uložila vedúcim kontrolovaných subjektov povinnosť prijať konkrétne opatrenia na odstránenie zistených nedostatkov a ich príčin, predložiť správu o ich splnení, v mnohých prípadoch určiť osoby zodpovedné za zistené nedostatky a uplatniť právnu zodpovednosť za zistené nedostatky voči týmto zamestnancom. 

Kontrola plnenia opatrení prijatých na odstránenie nedostatkov zistených pri následných finančných kontrolách v minulých rokoch sa vzhľadom na rozsah kontrolných akcií a hlavne záber kontrolnej činnosti nedarilo dôsledne dosledovať, čo bolo výzvou pre rok 2010 a  už pri koncipovaní Plánu kontrolnej činnosti na I. a II. polrok 2010 bola venovaná významná časť výkonu kontrolnej činnosti na preverenie stavu plnenia prijatých opatrení. Celý takto nastavený proces má za cieľ zamedziť v pokračovaní a prehlbovaní  nedostatkov s dôrazom na zvýšenie účinnosti vnútorného kontrolného systému mesta Žilina. 

Pri globálnom zhodnotení výsledkov kontrolnej činnosti za roky 2009 - 2010 môžem uviesť, že sa v tomto období podarilo naštartovať výkon nových druhov a foriem kontrolných akcií, ktoré zaznamenali   revolúciu z pohľadu preverenia, odhalenia a poukázania na existujúce nedostatky, ktoré vznikli a v mnohých prípadoch pretrvávali pre neodborný,  neprofesionálny a nezodpovedný prístup  alebo z titulu profesionálnej slepoty, pričom za najdôležitejší aspekt považujem zdôrazniť, že dlhodobo v minulosti absentoval vhodne  nastavený  odborný prístup metodickej podpory ako aj  výkonu vnútornej kontroly a to najmä v týchto oblastiach:
•	Oblasť miestnych daní – Daň za záber verejného priestranstva, Daň z nehnuteľností 
•	Oblasť poskytovania dotácií – preberanie a kontrola vyúčtovania dotácií
•	Oblasť účtovnej a majetkovej evidencie – inventarizácia, pohľadávky, záväzky, evidencia majetku
•	Oblasť fungovania rozpočtových organizácií – systém samo vzdelávania bez výraznej metodickej podpory najmä v oblasti účtovných záležitostí a finančného riadenia
•	Oblasť finančného riadenia – revízia celého systému finančného riadenia
Tento  druh a typ kontrol v minulosti v takto širokom rozsahu nebol uskutočňovaný ako na mestskom úrade, tak aj  v rozpočtových organizáciách. Všetky výsledky kontrolných akcií v podobe kontrolných zistení boli prezentované v Informatívnych správach HK, ktoré boli predložené MZ.
O skutočnosti, že mnohé kontrolné akcie boli pomerne rozsiahle dostatočne vypovedá fakt, že mnohé spracované správy sú pomerne rozsiahle, čo predpokladá v prvom rade urobiť výkon kontroly a nálezy, ktoré je nevyhnutné dostatočne argumentačne popísať, čo si vyžaduje veľké množstvo odborných vedomostí ako aj  odbornej zrelosti pracovníkov vykonávajúcich kontroly. 
Súčasťou vykonaných kontrol bolo mnohokrát rozsiahle odporúčanie procesov, ktoré znamenali zavedenie nových  postupov pre zvládnutie procesu riadenia agendy, s cieľom nastaviť systémové opatrenia smerujúce k skvalitneniu výkonu agendy na kontrolovaných úsekoch. 

II.	Výkon iných odborných činností, najmä spracovanie odborných stanovísk v súlade so zákonom o obecnom zriadení
V súlade so zákonom o obecnom zriadení hlavná kontrolórka mesta v hodnotiacom období  -  roku 2010  spracovala: 
•	Správu o kontrolnej činnosti hlavného kontrolóra za rok 2009
•	Odborné stanovisko k návrhu programového rozpočtu na roky  2010-2012
•	Odborné stanovisko k návrhu záverečného účtu mesta Žilina za rok 2009, kde bol výrok hlavného kontrolóra vzhľadom na preverený stav  „schváliť   celoročné  hospodárenie s výhradami“. Hlavná kontrolórka vychádzala z výsledkov kontrolných akcií, ako aj na základe náhodne preverených skutočností súvisiacich s dokumentom Záverečný účet 2009,  pričom bolo navrhnutých množstvo opatrení za účelom odstránenia nedostatkov. 

III.	Vedenie centrálnej evidencie sťažností, petícií a podnetov a ich vybavovanie
Na úseku vedenia a vybavovania sťažností, petícií a podnetov v priebehu roku 2010 došlo k mnohým zmenám. Uvedená agenda do obdobia 31. 07. 2010 bola v rámci organizačnej štruktúry MsÚ v Žiline zaradená do gescie  Útvaru hlavného kontrolóra. 
V súvislosti s novo prijatým zákonom č. 9/2010 Z. z. o sťažnostiach s účinnosťou od 01. 02. 2010, ktorý v zmysle § 26 ods. 3 ukladá povinnosť orgánu verejnej správy upraviť vnútorným predpisom podľa § 11 ods. 1 do šiestich mesiacov od nadobudnutia účinnosti tohto zákona  vypracovať vnútornú smernicu, hlavná kontrolórka mesta Žilina spracovala Interný predpis - Smernica primátora upravujúca zásady postupu pri uplatňovaní zákona č. 9/2010 Z. z. o sťažnostiach v podmienkach mesta Žilina, ktorá nadobudla platnosť od 01. 08. 2010, pričom problematika riešenia a vybavovania sťažností a petícií bola organizačným usporiadaním MsÚ s platnosťou od 01. 08. 2010 preradená na organizačný útvar Úsek prednostu MsÚ. Tým sa uviedol proces vybavovania sťažností plne do súladu s platnými právnymi predpis s poukazom na skutočnosť, že nie je možné na tom istom organizačnom útvare sťažnosti vybavovať a riešiť a aj vykonávať kontrolu vybavovania sťažností, s poukazom na skutočnosť, že v zmysle zákona o obecnom zriadením č. 369/1990 Zb. v znení neskorších predpisov hlavný kontrolór má podľa rozsahu kontrolnej činnosti so zameraním na sťažnosti zabezpečiť kontrolu vybavovania sťažností a nie ich vybavovanie. 
Zo strany hlavného kontrolóra bol predložený MZ návrh, že hlavná kontrolórka  minimálne 1 krát v roku zaradí do plánu konrolnej činnosti kontrolu vybavovania sťažností a petícií, čo pre 1. polrok 2011 bolo stanovené. Podľa výsledkov kontrolnej akcie bude nastavený system periodicity kontroly na úseku sťažností a petícií. 

V roku 2010 do obdobia vybavovania sťažností a petícií na ÚHK boli  petície, žiadosti a sťažnosti  priebežne riešené v zákonom stanovených lehotách, pričom mnohokrát bol využitý inštitút predĺženia lehoty. Zavedený systém vybavovania sťažností, petícií a podnetov bol  uplatňovaný s poukazom na súlad so zákonom o sťažnostiach a zákonom č. 242/1998 Z. z., ktorým sa  mení  a dopĺňa zákon č. 85/1990 Zb. o petičnom práve hlavne s orientáciou na občana v kontexte  predmetu  podaného podnetu. Spisy ktoré boli rozpracované k 31. 07. 2010  boli  protokolárne odovzdané na pracovisko, ktoré od 01. 08. 2010 agendu vybavovalo, pričom v priebehu nábehového obdobia bola venovaná pomerne rozsiahla metodická podpora pre zvládnutie preberanej agendy za účelom bezproblémového chodu riešenia predmetnej agendy. Agenda, ktorá bola do termínu 31. 07. 2010 vedená a vybavovaná na ÚHK bola v priebehu mesiaca január 2011 protokolárne odovzdaná v záujme jej ucelenej archivácie v podobe uzatvorených spisov na pracovisko, ktoré príslušnú agendu aktuálne vybavuje.
Útvar hlavného kontrolóra v priebehu roka 2010  prijal  a podieľal sa na vybavení v spolupráci s vecne príslušnými odbormi na podaniach v nasledovnom zložení:
Petícií : 12,  Žiadostí: 16,  Podnetov: 14,  Sťažností: 35   
Agenda v uvedenom rozsahu bola odovzdaná na pracovisko, ktoré v zmysle organizačného poriadku platného od 01. 08. 2010 je vecne príslušné agendu sťažností a petícií vybavovať za účelom jej jednotnej archivácie za rok 2010. Spisy boli vybavené a uzatvorené, pričom bola odovzdaná aj štatistika v členení ako  zákon  o sťažnostiach ukladá, pričom bola zodpovedná pracovníčka upozornená na Uznesenie  MZ, ktoré ukladá zverejňovať štatistiku o stave prijatých a vybavených podaniach. 

IV.	Výkon ďalších činností s cieľom dosiahnuť efektívne poslanie kontroly 
V rámci rôzneho HK sa v priebehu roku 2010 zaoberal popri svojej hlavnej činnosti aj ďalšími činnosťami, ktoré v rámci svojich kompetencií riešil:
•	Kontrola plnenia uznesení MR
•	Kontrola plnenia uznesení MZ
•	Aktívna účasť hlavnej kontrolórky na poradách vedenia, kde boli operatívne aj strategicky riešené mnohé oblasti výkonu samosprávnych činností so zreteľom  na správu majetku 
•	V rámci preventívnej funkcie kontrolnej činnosti a v snahe predchádzať vzniku kontrolných zistení pracovníci ÚHK v rámci ukončených kontrolných akcií a v prípade záujmu kontrolovaných subjektov:
•	Spolupracovali pri spracovaní opatrení, ktoré kontrolovaný subjekt má povinnosť prijať na odstránenie zistených nedostatkov,
•	Poskytovali  metodickú  podporu podľa  predmetu vykonanej kontroly pre nastavenie a zavedenie systémových zmien kontrolovaných subjektov,
•	Upozorňovali na prijatie nových všeobecne záväzných právnych predpisov, resp. na ich novelizáciách, 
•	ÚHK v rámci svojej činnosti mnohokrát využil postavenie poradného hlasu  a pokiaľ bolo potrebné pripomienkoval návrhy VZN pred predložením na rokovanie mestského zastupiteľstva. 

V.	Stav personálneho a materiálno-technického zabezpečenia ÚHK pre výkon kontrolnej činnosti

Útvar hlavného kontrolóra (ďalej len ÚHK) v roku 2010 prešiel ďalšími zmenami od personálnych až po vymedzenie obsahových  náplní  a zamerania výkonu kontrolnej činnosti.

V rámci organizačnej štruktúry MsÚ v Žiline plánovaný počet zamestnancov na ÚHK pre rok 2010  bol  1 hlavný kontrolór a 4 pracovníci ÚHK. 
Jedna pracovníčka ÚHK od začiatku februára 2010 do polovice apríla 2010 bola PN. 
K termínu 31. 3. 2010 bol ukončený pracovný pomer s jednou pracovníčkou ÚHK z titulu nie dostatočného potenciálu pre výkon funkcie kontrolóra – nedostatočne prejavená schopnosť objektívneho posúdenia stavu a vnášanie subjektívneho postoja pri hodnotení kontrolovaného subjektu. 
Jedna pracovníčka ÚHK v termíne od polovice mája 2010 do konca júna 2010 bola PN. 
K termínu 30. 10. 2010 bol ukončený pracovný pomer s jednou pracovníčkou ÚHK na základe jej žiadosti dohodou. 
K termínu 01. 09. 2010 bola prijatá nová pracovníčka na ÚHK po 3 výberových konaniach – absolventka, vzhľadom na skutočnosť, že bol veľký problém vybrať vhodného kandidáta na výkon funkcie kontrolóra s praktickými skúsenosťami, preto bol zvolený prístup, že si vychováme človeka nezaťaženého minulosťou, čo sa aj po takmer polročnom vyhodnotení prejavilo ako veľmi dobré rozhodnutie. 
Problém s cyklením viacmesačných PN na ÚHK v roku 2010 mal vážny vplyv na harmonogram prác ÚHK s dopadom oslabovania rozvoja útvaru, vzhľadom na skutočnosť, že  nebolo možné rozvíjať činnosti v plánovaní kontrolnej činnosti bez toho, že by ÚHK v niektorých prípadoch pri výkone kontrol s prácou nebol v omeškaní, čo sa však do konca roku 2010 podarilo pomerne úspešne vyrovnať len vďaka nasadeniu niektorých stávajúcich pracovníkov ÚHK. 
Po vyhodnotení stavu obsadenosti ÚHK za rok 2010 možno uviesť, že pôvodný zámer 4 pracovné miesta nebol v priebehu roku 2010 priebežne naplnený a od novembra 2010 je 1 miesto  trvale neobsadené. Hlavná kontrolórka dáva do pozornosti tento stav personálneho obsadenia vzhľadom na jeho rozsah, ale aj odbornú úroveň, čo nie je dostatočné vzhľadom na pôsobnosť hlavného kontrolóra, čo bude v budúcnosti nevyhnutné napraviť, aby bolo možné budovať účinný vnútorný kontrolný systém. 

Vzdelanostná štruktúra a odborná úroveň  zamestnancov ÚHK:
Ing. Gabriela Paušlyová – špecialista na ekonomiku a bytové hospodárstvo, odborník na otázky daňovej problematiky
Ing. Kristína Turisová -  ekonomika, školstvo, zapájanie do ďalších oblastí kontrolnej činnosti
Mgr. Eva Hellová – písomnosti, sťažnosti, petície, podnety

Podľa vzdelanostnej úrovne pracujúcich zamestnancov na ÚHK je zrejmé, že sa podarilo vysporiadať sa s úrovňou dosiahnutého vzdelania pracovníkov zaradených na ÚHK – všetci majú vysokoškolské vzdelanie II. stupňa, pričom stále ostáva otvorená otázka odborného vzdelávania pracovníkov podľa  špecifického zamerania  na rôzne oblasti kontrolnej činnosti a doplnenie počtu zamestnancov v rozsahu, aby bolo možné pokryť kontrolnou činnosť viaceré oblasti. 

Pracovníčky ÚHK sú podľa nového platového poriadku  zaradené:  1 pracovníčka 3. platový stupeň  a  2 pracovníčky v 2. platobnom stupni. Otázka mzdového ohodnotenia pracovníkov ÚHK bola predmetom rokovania s vedením mesta viackrát, pričom bol daný prísľub na prehodnotenie jednej 2. na 3. platový stupeň, čo sa však do konca roku 2010 reálne nenaplnilo.  Tento stav mzdového ohodnotenia vzhľadom na nevyhnutnú odbornú úroveň v širokom zábere platných právnych predpisov, ktoré musia pracovníci ÚHK ovládať, hlavná kontrolórka nepovažuje za adekvátne  a považuje za potrebné poukázať  na aspekty,  aby bola vytvorená primeraná rovnováha všetkých atribútov:
-	počet zamestnancov na ÚHK
-	odborná úroveň, 
-	výsledky kontrol a z toho závažnosť kontrolných zistení, 
-	nezávislosť kontroly, 
-	primeranosť vzhľadom na ohodnotenie pracovníkov na pozíciách, ktoré sú kontrolované ako aj
-	porovnateľnosť mzdového ohodnotenia v porovnaní s inými krajskými mestami.  

Materiálno-technické vybavenia pracoviska ÚHK je potrebné posilniť o výkonnejšie 2 PC a novou kopírkou, prípade multifunkčným zariadením.  
VI.	Záverečné hodnotenie a základné tézy skvalitnenia ÚHK
	V priebehu roku 2010 bolo veľmi náročné skĺbiť plnenie úloh stanovených na základe plánov kontrolnej činnosti  vzhľadom na zásadné a prevratné postupy  a metódy, ktoré boli a sú orientované na konkrétne výstupy s vyústením pomenovania systémových nedostatkov, ktorých v roku 2010 bolo zadefinovaných pomerne dosť – uvedené vyššie. 
	Možno konštatovať, že postupnými krokmi na pracovisku ÚHK došlo k posunu v oblasti kvalitatívneho výkonu s dôrazom na výstupy kontrolných zistení, ktoré znamenali prevratný zvrat v mnohých kontrolovaných oblastiach.   

Pre skvalitnenie pracoviska ÚHK v budúcom období považujem za dôležité:
•	Personálne doplniť pracovisko ÚHK o odborníkov v oblastiach, ktoré sú predmetom záujmu vykonávaných kontrol
•	Odborné vzdelávanie  pracovníkov ÚHK a dbať o ich profesionálny  a odborný  rast
•	Stanoviť primerane motivačné prostredie pre nezávislý výkon kontrolnej činnosti s možnosťou ocenenia zásluhovosti a vloženej pridanej hodnoty
•	Skvalitniť systém vykonávania kontrolnej činnosti s dôrazom na dôsledné vyhodnocovanie kontrolných  zistení s orientáciou na konkrétne výsledky 
•	Skvalitniť systém kontrolnej činnosti s dôrazom na dôsledné vyvodzovanie zodpovednosti, dodržiavanie a kontrolu plnenia prijatých opatrení
•	Prepracovať systém kontroly tak, aby plnil úlohu nie len represívneho orgánu, ale pôsobil ako účinný nástroj prevencie na všetkých úrovniach riadenia v podmienkach mesta Žilina

V Žiline   27. 01. 2011 					Ing. Elena Šuteková
							    hlavná kontrolórka mesta Žilina